Il-Fondazzjoni Għal-Logħob Responsabbli (RGF) dalgħodu nediet żewġ proġetti fosthom dak magħruf bħala l-Corporate Social Responsibility Programme bil-għan li jgħin lil entitajiet li joħorġu bi proġetti ta’ rikreazzjoni alternattiva għall-gaming. Permezz ta’ dan il-proġett, is-Segretarju Parlamentari Jose Herrera qal li l-Fondazzjoni ser tkun qed trodd xi ħaġa lura lis-soċjetà minn flus u attivitajiet oħra relatati mal-logħob f’pajjiżna. Il-proġetti ser ikunu qed jibdew jiġu evalwati minn kumitat apposta skont kriterji stabbiliti li jinsabu fuq il-website. F’dan l-isfond, is-Segretarju Parlamentari ħabbar ukoll immaġni ġdida permezz ta’ website ġdida li ġiet imnedija mill-Fondazzjoni. Huwa fakkar li fl-2014 kienet sena ta’ twelid u preparazzjoni għall-fondazzjoni. Is-Segretarju Parlamentari qal li l-industrija tal-gaming hija waħda mill-akbar industriji f’pajjiżna però wieħed ma jistax jinjora xi konsegwenzi koroh li din l-istess industrija ġġib. Fuq livell Ewropew, bejn 0.5% u 2% ta’ dawk li jagħmlu użu mis-servizzi tal-gaming jinqabdu f’xi forma ta’ vizzju. José Herrera kompla jgħid li ż-żgħażagħ huma 5 darbiet aktar fir-riskju li jkunu esposti għal dawn il-vizzji. Huwa stqarr ukoll li l-Fondazzjoni ser tkun qiegħda issaħħaħ l-industrija tal-gaming għax kemm il-kumpaniji kif ukoll il-plejers ser ikollhom aktar serħan il-moħħ. Iċ-Chairman tal-Fondazzjoni, Silvio Schembri, qal li l-CSRP huwa wieħed mill-programmi li jissemmew fil-Business Plan li ġie ppreżentat ftit taż-żmien ilu. Qal li dan il-programm huwa mmirat biex ikun jista’ jagħti xi ħaġa siewja lura lis-soċjetà u liċ-ċittadini mill-fondi li jinġabru mis-settur tal-gaming. Huwa qal li permezz ta’ dan il-programm, li f’din l-ewwel fażi tiegħu qed tiġi allokata s-somma ta’ €150,000, kumpaniji u organizzazjonijiet mhux governattivi ser ikunu qed jiġu mgħejjuna biex iwettqu proġetti relatati ma’ attivitajiet ta’ rikreazzjoni alternattivi għall-gaming. Iċ-Chairman tal-Fondazzjoni qal li l-proġetti li ser ikunu eliġibbli għall-fondi huma dawk il-proġetti li jaqgħu taħt il-kappa ‘Attivitajiet ta’ rikreazzjoni alternattivi għall-gaming/gambling’. Il-formola ta’ applikazzjoni ser tkun qiegħda online fuq il-websajt tal-Fondazzjoni www.rgf.org.mt minn Jannar tal-2015.